Buffalo Bills
Buffalo Bills je profesionalni klub američkog nogometa iz Orchard Parka (predgrađa Buffala) u državi New York.

Klub je osnovan 1960. te je igrao u istočnoj diviziji AFL lige do 1969. Od ujedinjenja AFL i NFL lige 1970. Billsi igraju u istočnoj diviziji AFC konferencije NFL lige. Osvojili su dva naslova prvaka AFL lige, a otkada su članovi NFL lige, može se reći da im je zlatno doba od kraja osamdesetih pa do kraja devedesetih godina prošlog stoljeća, kada su ušli u playoff čak 10 puta i pritom igrali 4 puta zaredom u Super Bowlu (1990.-1993.).

Povijest kluba

Počeci u AFL-u 
Svojih prvih deset sezona Billsi su igrali u AFL ligi, i to s dosta uspjeha. Nakon dvije početne sezone s gubitničkim omjerom, Billsi su uhvatili ritam te od 1964. do 1966. osvojili svoju diviziju tri puta zaredom.  Naslov prvaka AFL-a su osvojili 1964. i 1965., svaki put protiv San Diego Chargersa, rezultatima 20:7 i 23:0. Zadnje tri sezone NFL-a bile su dosta loše za Billse, u 42 utakmice pobijedili su samo 9 puta. Tijekom deset sezona u AFL-u, Billsi su ostali zapamćeni kao momčad s odličnom obranom, u ligi koja je ipak više bila poznata po napadačkoj igri.

Prve sezone u NFL-u 
Svoju prvu sezonu u NFL-u Billsi su završili sa samo 3 pobjede. Iduća sezona, 1971., bila je još gora. Billsi su ju završili s najmanje pobjeda, najmanje postignutih poena i najviše primljenih poena u čitavoj ligi. Međutim, sve se promijenilo 1973. Billsi su se preselili na novi stadion (Rich Stadium) i imali pobjedničku sezonu (9 pobjeda i 5 poraza). Također, njihova glavna zvijezda running back O.J. Simpson, imao je preko 2000 jarda probijanja i to sa samo 14 odigranih utakmica u sezoni (danas se igra 16). Sljedeću sezonu su ponovili uspjeh te se i plasirali u playoff, gdje su ih u prvoj utakmici porazili Pittsburgh Steelersi Terrya Bradshawa i Franca Harrisa. Billsi su se nakon pobjedničkih sezona ponovno plasirali u doigravanje 1980. i 1981., gdje su dolazili do divizijske runde.

Uspon na vrh 
Nakon nekoliko loših sezona, Billsi su ponovno bili u usponu potkraj osamdesetih. Za to je dobrim dijelom bio zaslužan raspad konkurentske nogometne lige USFL, iz koje su nakon raspada Billsi uzeli nekoliko odličnih igrača . Od 1988. do 1995. Billsi su osvajali diviziju 6 puta. Billsi su dogurali do konferencijskog finala 1988. kad su poraženi od Cincinnatija, a godinu kasnije do divizijskog kad su poraženi od Clevelanda.

Od četiri uzastopna Super Bowla do danas  
Billsi su sezonu 1990. završili s 13 pobjeda, te s još dvije pobjede u doigravanju (među kojima dominantna pobjeda nad Los Angeles Raidersima od 51:3) došli do svojeg prvog Super Bowla. Tu su bili veliki favorit nad New York Giantsima, ali su u bliskoj utakmici izgubili 20:19. 
Prilika za popravak dojma došla je godinu kasnije. Nakon još jedne sezone s 13 pobjeda i još dvije pobjede u doigravanju, u finalu su ih čekali Washington Redskinsi. Ovaj put su Redskinsi imali ulogu favorita, koju su i opravdali pobjedom 37:24. 
I treću sezonu zaredom (1992.) Billsi su došli do Super Bowla, ovaj put protiv Dallas Cowboysa. U toj utakmici Billsi su glatko poraženi sa 52:17 te postali prva momčad u povijesti koja je izgubila u tri Super Bowla zaredom.
Billsi su sljedeće sezone dobili još jednu šansu. Nakon sezone završene omjerom 12-4, i pobjeda u playoffu protiv Los Angeles Raidersa i Kansas City Chiefsa, u finalnoj utakmici su ih opet čekali Cowboysi. Cowboysi, s Troyom Aikmanom kao quarterbackom, opet su izašli kao pobjednici, rezultat je bio 30:13 za Dallas.

Nakon četvrtog izgubljenog finala, Billsi su počeli posustajati. Iako su u idućih 6 sezona ušli 4 puta u doigravanje, nisu uspjeli nijednom doći do Super Bowla. Štoviše, 1999. je bilo njihovo zadnje pojavljivanje u doigravanju do danas, što je trenutno najduži period od svih klubova u NFL-u.

Učinak po sezonama od 2002. 
Napomena: za popis svih sezona, posjetite članak Učinak po sezonama Buffalo Billsa

Igrači

Trenutna igračka postava 
Popis je ažuriran 11. veljače 2014.
<noinclude>

Napomena: * - neograničeni slobodni igrač (agent), ** - ograničeni slobodni igrač (agent), *** - slobodni igrač s ekskluzivnim pravima

Članovi Kuće slavnih NFL-a 
 Billy Shaw (u klubu od 1961. do 1969.)
 O.J. Simpson (1969. - 1977.)
 Joe DeLamielleure (1973. - 1979., 1985.)
 Andre Reed (1985. - 1999.)
 Bruce Smith (1985. - 1999.)
 Jim Kelly (1986. - 1996.)
 Marv Levy (1986. - 1997.)
 Thurman Thomas (1988. - 1999.)
 James Lofton (1989. - 1992.)
 Ralph Wilson, Jr. (vlasnik i osnivač) (1960. do danas)

Izvori 

NFL klubovi